Europos Parlamento rezoliucija dėl 2005 m. rugsėjo 14-16 d. Jungtinių Tautų pasaulinio aukščiausio lygio viršūnių susitikimo rezultatų



Oficialusis leidinys 227 E , 21/09/2006 p. 0582 - 0585



P6_TA(2005)0362 Jungtinių Tautų reforma ir Tūkstantmečio vystymosi tikslai Europos Parlamento rezoliucija dėl 2005 m. rugsėjo 14– 16 d. Jungtinių Tautų pasaulinio aukščiausio lygio viršūnių susitikimo rezultatų Europos Parlamentas, - atsižvelgdamas į 2005 m. balandžio 12 d. Europos Parlamento rezoliuciją dėl Europos Sąjungos vaidmens siekiant Tūkstantmečio vystymosi tikslų (TVT) [1], taip pat į 2005 m. birželio 9 d. Europos Parlamento rezoliuciją dėl Jungtinių Tautų reformos [2] ir į 2004 m. sausio 29 d. Europos Parlamento rezoliuciją dėl Europos Sąjungos ir Jungtinių Tautų santykių [3], - atsižvelgdamas į 2000 m. rugsėjo 8 d. Tūkstantmečio deklaraciją, kuria buvo nustatyti Tūkstantmečio vystymosi tikslai, visos tarptautinės bendruomenės iškelti kaip priemonė siekiant panaikinti skurdą pasaulyje; - atsižvelgdamas į 2005 m. kovo 21 d. JT Generalinio sekretoriaus ataskaitą pavadinimu "Daugiau laisvės: siekiant vystymosi, saugumo ir žmogaus teisių visiems", - atsižvelgdamas į 2005 m. sausio 17 d. JT Tūkstantmečio projekto ataskaitą pavadinimu "Investicijos į vystymąsi: praktinis planas siekiant įgyvendinti Tūkstantmečio vystymosi tikslus", - atsižvelgdamas į 2004 m. gruodžio 1 d. Aukšto lygio komisijos dėl grėsmių, iššūkių ir pokyčių ataskaitą pavadinimu "Saugesnis pasaulis: mūsų bendra atsakomybė", - atsižvelgdamas į Komisijos Pirmininko ir už išorės santykius atsakingo komisijos nario pareiškimus JT Generalinės Asamblėjos aukščiausio lygio plenarinio posėdžio metu, - atsižvelgdamas į 2005 m. JT aukščiausio lygio pasaulio valstybių vadovų susitikimo Išvadų dokumentą, 2005 m. rugsėjo 16 d. priimtą Niujorke, - atsižvelgdamas į Darbo tvarkos taisyklių 103 straipsnio 4 dalį, A. kadangi pasaulio valstybių ir vyriausybių vadovai 2005 m. rugsėjo 14– 16 d. Niujorke susirinko į JT pasaulinio aukščiausio lygio viršūnių susitikimą, siekdami priimti sprendimą dėl tolimesnių priemonių, padedančių kovoti su skurdu pasaulyje, užtikrinti taiką ir žmogaus saugumą, stiprinti žmogaus teises bei teisinės valstybės principus ir imtis tolimesnių konkrečių veiksmų siekiant reformuoti JT, B. kadangi pasaulinio aukščiausio lygio visšūnių susitikimo priimtas Išvadų dokumentas yra sudėtingo ir keletą kartų pavojuje atsidūrusio derybų proceso rezultatas, C. primindamas glaudesnės ir tvirtesnės partnerystės tarp JT ir ES institucijų svarbą siekiant geriau koordinuoti nacionalinius ir regioninius subjektus, tarptautines organizacijas ir rėmėjus tam, kad būtų veiksmingai įgyvendinama įvairių sričių globali politika, D. kadangi JT yra tinkamiausia ir vienintelė pasaulinė institucija, potencialiai galinti teisėtai ir veiksmingai formuoti globalių problemų sprendimus; kadangi JT reikia prisitaikyti prie naujų iššūkių; tačiau kadangi reforma neturėtų būti laikoma savaiminiu tikslu, o greičiau būtinu ir neišvengiamu gilesnės svarbių politinių ir saugumo, socialinių ir ekonominių parametrų bei faktorių analizės padarinys, 1. dar kartą patvirtina savo įsipareigojimą dėl stiprių JT, primindamas, kad daugiašališkumas yra tinkamiausia priemonė spręsti iššūkiams ir problemoms bei grėsmėms, su kuriomis susiduria tarptautinė bendruomenė; tikisi, kad pirmiau minėto pasaulinio aukščiausio lygio viršūnių susitikimo išvados taps svarbiomis gairėmis iki 2015 m. siekiant Tūkstantmečio vystymosi tikslų (TVT) ir vykdant taip reikalingą reformą, kuri turi būti sėkmingai įgyvendinta siekiant užtikrinti, kad JT ir toliau atliktų pagrindinį vaidmenį šiuolaikinėje tarptautinėje sistemoje; atkreipia dėmesį į įsipareigojimus, išdėstytus Išvadų dokumente, ir mano, kad šis dokumentas 60-ojoje JT Generalinėje Asamblėjoje turi būti įvairių svarbių sričių tolesnio tobulinimo proceso pagrindas; 2. palankiai vertina sprendimą įkurti Taikos kūrimo komisiją, kuri kariaujančioms šalims padėtų siekti taikos, ir pripažįsta, kad taikos kūrimo veiksmams reikia visiškai kitokių įgūdžių nei taikos palaikymui; mano, kad būtiniems įgūdžiams ir gebėjimams stiprinti reikia regioninių ir pasaulinių taikos kūrimo komisijų, kurioms padėtų paramos biuras ir nuolatinis fondas, tuo sustiprinant JT vaidmenį krizių metu ir pokofliktinėse situacijose atsidūrusiuose regionuose; ragina 60-ąją Generalinę Asamblėją nedelsiant įgyvendinti šias nuostatas; ypač pritaria tam, kad žmogaus saugumo koncepcija būtų įtraukta į oficialią JT sistemą; 3. pritaria tam, kad būtų pripažinta tarptautinės bendruomenės atsakomybė ginti gyventojus nuo genocido, karo nusikaltimų, etninio valymo ir nusikaltimų žmonijai, bei tam, kad būtų pripažinta aiški kiekvienos valstybės atsakomybė ginant savo piliečius nuo šių nusikaltimų, įskaitant tokių nusikaltimų prevenciją; taip pat pabrėžia Tarptautinio baudžiamojo teismo – institucijos, kuri bet kuriuo iš šių nusikaltimų kaltinamus asmenis gali patraukti baudžiamojon atsakomybėn - svarbą; 4. palankiai vertina JT Generalinį Sekretorių Kofį Ananą ir 59-osios JT Generalinės Asamblėjos Pirmininką bei jo komandą ir Jungtinių Tautų sekretoriatą už milžiniškas pastangas ir vertingą indėlį siekiant susitarimo dėl pirmiau minėto Išvadų dokumento priėmimo; ypač ragina visas JT valstybes nares tvirtai laikytis savo įsipareigojimų ir nedelsiant juos paversti konkrečiais veiksmais; 5. palankiai vertina atnaujintą tarptautinės bendruomenės įsipareigojimą siekti TVT ir skatinti tvarią plėtrą; primena, kad didelio skurdo ir vaikų mirtingumo mažinimas, išsilavinimo suteikimas, švaraus vandens poreikio patenkinimas ir lyčių lygybės stiprinimas turi būti pagrindiniai vystymosi darbotvarkės uždaviniai; apgailestauja dėl to, kad nenustatyti tikslūs terminai, kurie visas išsivysčiusias šalis įpareigotų siekti tarpinių ir galutinių TVT tikslų; 6. labai apgailestauja, kad pirmiau minėtas pasaulinis aukščiausio lygio viršūnių susitikimas nesikreipė į tas šalis donores, kurios formaliai dar neįsipareigojo iki 2015 m. pasiekti, kad 0,7 proc. jų Bendrųjų nacionalinių pajamų (BNP) būtų skiriama oficialiai vystymosi paramai (OVP) finansuoti; palankiai vertina ES už tai, kad ji vaidina pagrindinį vaidmenį šioje srityje, ir ragina išlaikyti visiems donorams daromą spaudimą nustatyti terminus, kurie turėtų būti stebimi; 7. visiškai pritaria specialiesiems JT Generalinio Sekretoriaus raginimams išsivysčiusioms šalims nustatyti aiškius terminus tam, kad būtų pasiektas tikslas 0,7 proc. BNP skirti OVP finansavimui ir pripažinti ypatingus Afrikos poreikius; 8. palankiai vertina susitarimą nedelsiant teikti paramą greito poveikio iniciatyvoms (greitoms pergalėms), kurios skirtos remti kovos su maliarija pastangas, švietimą ir sveikatos priežiūrą; 9. sveikina Išvadų dokumento skyrių "Ypatingų Afrikos poreikių tenkinimas" ir ragina Komisiją būsimoje strategijoje Afrikos klausimais ir pareiškimo dėl vystymosi politikos peržiūroje pirmenybę teikti TVT įgyvendinimo klausimams; 10. pažymi, kad jei ES valstybės narės prieitų bendro sutarimo, tai jos galėtų pasiekti geresnių derybų rezultatų; vis dėlto pabrėžia, kad aukščiausio lygio susitikimo išvados netenkina Europos Parlamento paskelbtų ambicijų dėl JT reformos; 11. primygtinai reikalauja, kad reforma būtų tęsiama, ir ragina Tarybą bei valstybes nares pasitelkti savo įtaką siekiant iki kitų metų pabaigos pasiekti konkrečių 60-osios Generalinės Asamblėjos rezultatų; 12. visiškai pritaria tam, kad pirmiau minėtas pasaulinis aukščiausio lygio viršūnių susitikimas aiškiai pasmerkė terorizmą; tačiau mano, kad didelė nesėkmė yra tai, jog nėra susitarimo dėl išsamaus terorizmo apibrėžimo, bei ragina JT valstybes nares nedelsiant tai ištaisyti; 13. palankiai vertina aukščiausio lygio viršūnių susitikimo įsipareigojimą sustiprinti vyriausiojo komisijos nario, atsakingo už žmogaus teises, kabineto vaidmenį ir dvigubai padidinti jam skiriamas lėšas, kad būtų galima geriau stebėti ir įgyvendinti priimtas rezoliucijas; 14. tačiau smerkia tai, kad neaiškiai suformuluoti Žmogaus teisių tarybos įstatai ir dėl to nėra tikslių duomenų apie Žmogaus teisių tarybos darbotvarkę, įgaliojimus, darbo metodus ir sudėtį; ragina 60-ąją Generalinę Asamblėją šį klausimą laikyti prioritetiniu; 15. ragina Generalinę Asamblėją, vadovaujantis pirmiau minėtoje aukšto lygio grupės ataskaitoje pateiktomis gairėmis, sukurti aiškius Saugumo Tarybos jėgos panaudojimo kriterijus; 16. mano, kad naujosios Žmogaus teisių tarybos nariai turėtų laikytis aukščiausių žmogaus teisių standartų ir kad narystė taryboje yra privilegija, o ne teisė; mano, kad Žmogaus teisių taryba turėtų nuolat posėdžiauti, taip išvengiant didelių vėlavimų ir valstybių, prieš kurias buvo gauti skundai, politinių manevrų; 17. labai apgailestauja dėl to, kad aukščiausio lygio viršūnių susitikimas nepasiekė susitarimo branduolinių ginklų neplatinimo ir nusiginklavimo klausimais, ir primygtinai reikalauja, kad darbas ir pastangos siekiant pažangos šioje srityje taptų intensyvesniais, visų pirma siekiant užtikrinti, kad būtų visapusiškai laikomasi esamų sutarčių, ypač Branduolinių ginklų neplatinimo sutarties (BGNS); 18. dar kartą patvirtina savo įsitikinimą, kad JT gebėjimai greitai ir veiksmingai reaguoti į humanitarines nelaimes, kai reikia būti pasaulio lyderiu, turi būti peržiūrėti ir patobulinti; vis dėlto palankiai vertina įsipareigojimą sukurti pasaulio išankstinio perspėjimo apie visus gamtos keliamus pavojus sistemą; 19. apgailestauja, kad nebuvo tvirtų įsipareigojimų siekiant suteikti JT Generaliniam Sekretoriui daugiau įgaliojimų einant sekretoriato administracijos vadovo pareigas; ragina 60-ąją Generalinę Asamblėją persvarstyti šį klausimą; 20. apgailestauja dėl to, kad nebuvo pasiekta susitarimo dėl JT Saugumo Tarybos reformos, tačiau palankiai vertina faktą, kad Generalinė Asamblėja, remdamasi naujais pasiūlymais, iki 2005 m. pabaigos turės pateikti ataskaitą dėl Saugumo Tarybos, kurioje būtų atsižvelgta į Saugumo Tarybos geresnio atstovavimo užtikrinimo tikslus ir skaidrumą bei veiksmingumą; primena Europos Parlamento įsipareigojimą siekti užimti bendrą Europos vietą Saugumo Taryboje, kai bus išpildytos politinės, konstitucinės ir teisinės sąlygos tokiai vietai užimti; 21. remia ir palankiai vertina naująjį JT įsipareigojimą dėl Demokratijos fondo, kuris yra svarbi priemonė siekiant skatinti demokratiją pasaulyje, ir ragina Komisiją bei valstybes nares politinėmis ir finansinėmis priemonėmis visapusiškai remti šį projektą; dar kartą patvirtiną savo įsitikinimą, kad pačioms JT reikia gerokai padidinti demokratiją jos struktūrose, todėl pabrėžia savo raginimą sudaryti pagrindinę demokratijos grupę JT Generalinėje asamblėjoje; 22. dar kartą pabrėžia savo nuomonę, kad ES diplomatinė atstovybė prie JT yra labai svarbi siekiant gerinti santykius tarp šių organizacijų ir ES įtakai tarptautinėje arenoje; todėl ragina Tarybą ir Komisiją aktyviai tęsti savo ryšių biurų ir delegacijų susijungimo į vieną bendrą ES delegaciją procesą kiekvienoje iš šių JT būstinių: Niujorke, Ženevoje, Vienoje ir Nairobyje; 23. palankiai vertina tai, kad Jungtinės Tautos ir nacionaliniai bei regioniniai parlamentai skatinami glaudžiau bendradarbiauti, o tai reiškia, kad pripažintas ypatingas parlamentų vaidmuo vystymosi ir demokratijos stiprinimo kelyje; 24. sveikina po pirmiau minėto pasaulinio aukščiausio lygio viršūnių susitikimo vykusio Pasaulio banko, Tarptautinio valiutos fondo ir Afrikos plėtros banko posėdžio atnaujintą įsipareigojimą 18 skurdžiausių ir labiausiai įsiskolinusių šalių visiškai atleisti nuo skolų mokėjimo; 25. paveda Pirmininkui perduoti šią rezoliuciją Tarybai ir Komisijai, ES valstybių narių vyriausybėms ir parlamentams, JT Generaliniam Sekretoriui, JT Saugumo Tarybos Pirmininkui ir valstybėms narėms, 60-osios JT Generalinės Asamblėjos Pirmininkui ir JT Ekonominės ir socialinės tarybos Pirmininkui. [1] Priimti tekstai, P6_TA(2005)0115. [2] Priimti tekstai, P6_TA(2005)0237. [3] OL C 96 E, 2004 4 21, p. 79. --------------------------------------------------